Šis raksts ir par dzelzceļa staciju. Par citām jēdziena **Meitene** nozīmēm skatīt nozīmju atdalīšanas lapu.

**Meitene** ir dzelzceļa stacija dzelzceļa līnijā Jelgava—Meitene. Stacijas ēka ir vietējas nozīmes arhitektūras piemineklis. Stacija atrodas Elejas ciemā. Tajā ir tikai kravas satiksme, darbojas pievedceļi uz "Latraps" un citiem uzņēmumiem. Pasažieru satiksmes Meitenē nav kopš 2008. gada, kad pārstāja kursēt vilciens Rīga—Truskaveca. Kopš 2018. gada 29. septembra caur Meiteni reizi nedēļā (kopš 31.01.2019 — reizi 4 dienās) kursē pasažieru vilciens Rīga—Kijiva, taču Latvijas teritorijā tas pietur tikai Rīgā un Jelgavā. Sakarā ar ārkārtas situācijas izsludināšanu koronavīrusa pandēmijas dēļ no 2020. gada 17. marta līdz turpmākam paziņojumam Rīgas—Kijivas starptautiskā maršruta pasažieru vilcieni atcelti.

Meitenes stacija atrodas 5 kilometrus no Lietuvas robežas, tālāk dzelzceļa līnija ved uz Šauļiem. Netālu no Jelgavas virziena sliežu kopsavienojuma atrodas autoceļa P103 Dobele—Bauska pārbrauktuve.

Vēsture
-------

Stacija nosaukumu ieguvusi no Elejas muižas Meitu kroga, kas šajā vietā atradies pirms Pirmā pasaules kara.
Pēc dzelzceļa līnijas Jelgava—Šauļi—Tilzīte un tās atzara Meitene—Bauska izbūves 1916. gadā šeit izveidojās apdzīvotā vieta, ko dēvēja par **Vilkudārzu**. Stacija un šaursliežu lokomotīvju depo izvietojās bijušā Meitu krogus telpās.

Meitenes stacijas ēka 20. gadsimta 30. gados
1923. gada 15. decembrī atklāja pēc arhitekta Jāņa Neijas projekta būvēto jauno Meitenes stacijas ēku. Stacijas atklāšanā piedalījās toreizējais satiksmes ministrs J. Pauļuks un dzelzceļu galvenais direktors K. Bļodnieks, kuri ieradās pasākumā ar Rīgas—Berlīnes vilcienu. Ēkas arhitektūrā bija izmantoti klasicisma elementi, ēkā atradās divi 1935. gadā Kārļa Melbārzda gleznoti sienas panno — "Gaujas senleja" un "Latvijas lauki". No Ļeņingradas atsūtītais mākslinieks N. Karagodins 1952. gadā vienu sienas gleznojumu pārkrāsoja par varenu Sibīrijas upi ar pionieriem, bet otrajam piezīmēja kolhoza atribūtiku — auto, brigadieri ar kolhozniecēm, lielfermu ar vēja rotoru.

Līdz 1940. gadam Meitenes stacijā katru dienu pieturēja starptautiskais tālsatiksmes pasažieru vilciens Rīga—Kauņa—Kēnigsberga—Berlīne.

1944. gadā Sarkanās armijas uzbrukuma laikā padomju aviācija stacijas ēku sagrāva. To nepilnā apjomā atjaunoja 1950. gadā — saglabājusies ēkas vidusdaļa un Šauļu virziena spārns, bet no Jelgavas virziena spārna palicis atsevišķi stāvošs fragments, ko agrāk izmantoja kā šaursliežu dzelzceļa galastacijas ēku. Pēc tam šī ēka ilgu laiku stāvēja neizmantota, bet kopš 2020. gada tajā atrodas Elejas kara vēstures muzejs.

Līdz 1990. gadiem caur Meitenes staciju kursēja starptautiskie vilcieni Lietuvas virzienā (uz Šauļiem, Viļņu, Minsku, Truskavecu, Gomeļu, [[[Karaļauči]]em u.c.), kā arī vietējās satiksmes vilciens Rīga—Jelgava—Meitene, kura kustība pārtraukta 1995. gadā.

Attēlu galerija
---------------

* Meitenes stacijas ēka no Jelgavas pusesMeitenes stacijas ēka no Jelgavas puses
* Meitenes stacijas ēka no Šauļu pusesMeitenes stacijas ēka no Šauļu puses
* Bijusī šaursliežu stacijas ēkaBijusī šaursliežu stacijas ēka
* Meitenes stacijas ēka no Elejas ciema pusesMeitenes stacijas ēka no Elejas ciema puses
* Bijusī šaursliežu kravas rampaBijusī šaursliežu kravas rampa
* Ūdenstornis un bijušā apgriešanās trijstūra sliedesŪdenstornis un bijušā apgriešanās trijstūra sliedes

Literatūra
----------

* T. Altbergs, K. Augustāne, I. Pētersone. Dzelzceļi Latvijā. R: Jumava, 2009, 128. lpp. ISBN 978-9984-38-698-0

Ārējās saites
-------------

* Meitenes lepnā stacija *YouTube*

Atsauces
--------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Meitenes stacija*** |

1. ↑  Latvijas dzelzceļu virsvaldes 79. rīkojums 1942. gada 16. martā "Par Meitenes stacijas nosaukuma pārdēvēšanu"
2. ↑  «Jauns vilciens KIJEVA-MINSKA-VIĻŅA-RĪGA». Arhivēts no oriģināla, laiks: 2021. gada 21. janvārī. Skatīts: 2018. gada 5. oktobrī.
3. ↑  Stacija Meitene
4. ↑  Meitenes dzelzceļa stacija
5. ↑  Elejas kara vēstures muzejs

|  |  |  |  |
| --- | --- | --- | --- |
| 

| * s
* d
* l
Dzelzceļa stacijas līnijā Jelgava—Meitene |
| --- |
|  |
| Jelgava → Dimzas → Platone → Vēžukrogs → Brieži → Mazeleja → Meitene |

 |